Gytkjær sørget for stille stadion
- Dejligt, sier dansken da VG snakker med han i intervjusonen etter kampen. Han scoret alle tre målene, i løpet av en periode på 11 minutter, fra det 40. minutt i 1. omgang til det 5. minutt av andre omgang. - Jeg tror ikke jeg har gjort det så raskt før. Men jeg vet ikke sikkert, sier Gytkjær. Vadim Demidov hadde som oppgave å stoppe han - eller spissmakker Maic Sema. Det gikk heller dårlig. - Jeg er mest fornøyd med scoring nummer to. Den likte jeg. Da reagerer jeg før forsvareren (Demidov), lurer meg bak ryggen hans, utnytter muligheten - og scorer. Det er bare dejligt, sier Christian Gytkjær. SK Brann har slitt hele sesongen. Kanskje var tapet mot nedrykkstippede Stabæk, i sesongens første hjemmekamp, verst. Men det var ikke stort bedre mot et Haugesund uten seier og selvtillit. Brann åpnet litt rufsete, men tok seg bra opp, og det var ikke direkte ufortjent da Jacob Orlov pirket inn 1-0 etter 27 minutter, selv om Haugesund skulle hatt et frispark i en situasjon før scoringen. Gytkjær-show Det var uansett slett forsvars- og keeperspill fra Haugesund sin side som hjalp Brann i ledelsen. Alt så som forventet ut. I 13 minutter. Da var Haugesunds Maic Sema på vei gjennom, men situasjonen så ikke veldig alvorlig ut for Brann. Men Vadim Demidov mente det. Og han bommet fullstendig på taklingen, tok mann og ikke ball, og fra straffemerket utlignet Christian Gytkjær til 1-1. Snaut to minutter senere snek samme mann seg bak ryggen på Demidov og sendte Haugesund i ledelsen. Hadde det vært stillere på stadion på 1-1, så ble det verre nå. Og til pause gikk Brann til pipekonsert. - Jeg kom dårlig ut av dette. Og jeg burde ikke taklet i den situasjonen, bare fulgt han ut. Men det er litt min spillestil, sier Demidov til VG. - Jeg vet hva jeg kan, og dette blir bedre etter hvert, legger den hjemvendte midtstopperen til. Parkerte Grønner Og da Gytkjær parkerte den andre stopperen, unge Jonas Grønner, og la på til 3-1 for Haugesund fem minutter etter pause, gikk det fra vondt til verre for supporterne - som hadde tro på nye Brann, under Rikard Norlings ledelse. Men foreløpig er Brann så langt unna et topplag som det går an. Med fire poeng på seks kamper må de nå først og fremst komme seg ut av en foreløpig bunnstrid - som FK Haugesund må det. De fikk både sin første seier og med seg godt med selvtillit fra Bergen denne gangen også. Og danske Gytkjær ble matchvinner, som han ble det på samme bane i fjor høst - for et drøyt halvår siden.
(Brann - Haugesund 1-3) Det var uvanlig stille med kun 10.000 mennesker til stede på Brann stadion mot Haugesund. I løpet av 10 minutter sørget Haugesund-spissen Christian Gytkjær (24) for den totale stillhet.